Moskva/Oslo (NTB-Kjell Arild Nilsen): Norske og russiske soldater skal i mindre skala begynne å trene sammen på land. – Det er historisk, sier statssekretær Roger Ingebrigtsen (Ap). Ingebrigtsen har siden onsdag vært i Moskva for å ha samtaler med det russiske sikkerhetsrådet og Russlands forsvarsdepartement. Han understreker at den planlagte felles treningen er et naturlig skritt videre i det norsk-russiske militære samarbeidet. Det har tidligere vært felles trening til sjøs med norske og russiske marinefartøyer. Én gang har også russiske fly trent med det norske luftforsvaret.